Borgtog vir radio-omroeper ná vriendin se moordDonald Sebolai tydens sy vorige hofverskyning. Foto: Werner Beukes/SAPA Die radio-omroeper wat daarvan beskuldig word dat hy sy vriendin vermoor het, is op borgtog van R10 000 vrygelaat, het The New Age Woensdag berig. Donald Sebolai (37), ŉ radio-omroeper by Jozi FM, se moordverhoor begin op 9 Februarie in die Palm Ridge-landdroshof. Hy word daarvan beskuldig dat hy sy vriendin Rachel Dolly Tshabalala op 29 Junie verlede jaar in sy woonstel in Jabulani, Soweto, met ŉ mes doodgesteek het. Hy is op 8 Julie in verband met die voorval in hegtenis geneem. Die staat het borgtog teengestaan en aangevoer hy is ŉ vlugrisiko. Die hof het vroeër gehoor Tshabalala is in haar privaatdele met ŉ mes gesteek. Die steekwonde strek van haar privaatdele tot by haar regterbobeen. DNS-monsters van die verdagte is op Tshabalala se klere gevind. ŉ Handdoek en haar nagklere is in haar voertuig, wat verlate in ŉ oop veld in Soweto opgespoor is, gevind. Lees vorige berigte oor die aangeleentheid hier op Maroela Media.